ועדת הכספים, כנסת 16, פרוטוקול מספר 331, 2005-12-20 17:00

יעקב ליצמן: אני מתכבד לפתוח את ישיבת ועדת הכספים בנושא ה-שש"ש (שנת שירות שלישית).

יעקב ליצמן: הבוקר דנו על ה-שי"ן-שי"ן וחיפשנו את השי"ן-גימ"ל שנוכל להאשים, ולא מצאנו.

יעקב ליצמן: כדי לא לערבב שמחה בשמחה, אני מדבר עכשיו רק על שנת השירות.

יעקב ליצמן: הבנו הבוקר שאין שום דרך לתקצב, כי אם יעבירו עכשיו כסף לשנה הבאה משמע שעד חודש יוני לא יהיה תקציב ויוכלו להסתמך רק על הבטחת השר לחבר הכנסת בייגה שוחט על-פי ההסכם הקואליציוני, אם אני לא טועה.

יעקב ליצמן: בכל מקרה, אם הכסף לא יועבר כעת יצטרכו להעבירו לשנה הבאה, כלומר הכסף הזה לא יהיה.

יעקב ליצמן: איך אפשר להסכים לכך?

יעקב ליצמן: זה נושא הדיון.

יעקב ליצמן: אני לא רוצה כרגע להיכנס לטענות למה לקח.

יעקב ליצמן: יש לי הרבה לומר על זה, אבל אני מדבר כרגע על התכלית, מבחינה טכנית כיצד להעביר כסף עוד ב-2005.

יעקב ליצמן: זאת הבקשה, זה הנושא.

יעקב ליצמן: אם מישהו רוצה להתייחס, בבקשה.

חיים אורון: נשמע איפה זה תקוע.

מוטי מרוז: זה לא תקוע בשום מקום.

מוטי מרוז: אני רוצה שכולם יידעו את תמונת המצב.

מוטי מרוז: יושבת הפקידות, הבכירה יותר והבכירה פחות, וחוטפת את כל האש.

מוטי מרוז: ועדת התמיכות של משרד החינוך ישבה ואישרה.

מוטי מרוז: פרויקט שנת שירות לא נכלל בבסיס תקציב משרד החינוך בכלל ולצערי האישי, כי אני מכיר את הפרויקט הזה, גם לא נכלל בבסיס תקציב 2006.

יעקב ליצמן: זה לא משנה, כי אין תקציב.

מוטי מרוז: יש הצעת תקציב ל-2006 ופרויקט שנת שירות לא תוקצב.

יעקב ליצמן: סליחה, אין הצעת תקציב, אין שי"ן-שי"ן ואין שום דבר.

יעקב ליצמן: יש בחירות, אז הכול יתחיל מחדש.

יעקב ליצמן: אתה צודק בטענה שלצערך, וגם לצערי, משרד האוצר לא התכוון להכניס את זה גם בשנה הבאה, אבל אין תקציב כרגע.

יעקב ליצמן: שום דבר לא עומד להצבעה, אין סדר יום, אין שום דבר.

יעקב ליצמן: הספרים האלה יכולים ללכת לזבל, זה לא משנה כלום.

אבשלום וילן: אגף התקציבים במשרד האוצר אמר כאן בסוף הישיבה לפרוטוקול שהוא הציע למר מוטי מרוז דרך, במסגרת ההתחייבויות שלו עד אז, לשלם מיידית לשי"ן-שי"נים לשנת 2006 על דעת האוצר.

חיים אורון: איפה העניין עומד?

מוטי מרוז: פרמטר נוסף שצריך לקחת בחשבון, שבניגוד לכל מינהל תקין רק ב-1 בספטמבר או ב-30 באוגוסט נחתמו הקריטריונים, ותהליך הפרסום שלהם בעיתונות עשה את מה שעשה והגענו לחודש אוקטובר עם חגים שנמשכים חודש ימים.

מוטי מרוז: לכאן הגענו.

מוטי מרוז: על רקע זה, ישבה ועדת התמיכות של משרד החינוך, לפחות 5-6 פגישות רק בנושא הזה, וחילקה את כל שהיא יודעת לחלק על-פי הכללים הנוכחיים.

מוטי מרוז: אגיד מה היא יודעת לחלק.

מוטי מרוז: היא אישרה תמיכות בהיקף של כ-7 מיליון שקלים לתקופת ינואר-אוגוסט; אישרה תמיכות במקסימום שיכלה לאשר באותו מועד בהיקף של כ-3 מיליון שקלים לתקופת ספטמבר-דצמבר.

מוטי מרוז: כלומר, כ-10 מיליון שקלים.

מוטי מרוז: היא תשב מחר ואני לא יכול להגיד כמה תוכל להכשיר מהחומר שיגיע אליה.

מוטי מרוז: היא לא תוכל להכשיר לביצוע מזומנִי את כל 15 מיליון השקלים.

חיים אורון: למה 15 מיליון שקל ולא 20 מיליון שקל?

מוטי מרוז: למיטב ידיעתי, התקנה היא על 15 מיליון שקל.

מוטי מרוז: התקנה היתה 20 מיליון שקל אך היחידה המקצועית לא מסוגלת להנפיק אישורים מעבר ל-15 מיליון שקל, גם אם תעשה את כל שהיא יודעת לעשות.

מוטי מרוז: זאת כרגע תמונת המצב.

אבשלום וילן: לא הבנתי.

מוטי מרוז: לתמיכה הזאת יש קריטריונים – למשל הכנסות עצמאיות וכן הלאה.

מוטי מרוז: כאשר מקדדים את כל הקריטריונים למונחי שקלים, אם יעשו את כל התוכנית שהגישו יגיעו ל-15 מיליון שקל.

חיים אורון: 5 מיליון השקלים הנוספים חולקו בדרך אחרת?

מוטי מרוז: הם אמורים לעבור לתקנת תנועות הנוער.

מוטי מרוז: כפי שאתם יודעים, פנייה תקציבית של כ-700-800 מיליון שקל תקועה בוועדת הכספים.

חיים אורון: הם כלולים בתוך ה-700 מיליון שקל?

מוטי מרוז: הם בתוך הפנייה הגדולה של משרד החינוך.

חיים אורון: אני רוצה שהעניין יהיה ברור לגמרי, אתם תחלקו 15 מיליון שקל כתמיכות לשי"ן-שי"נים ו-5 מיליון שקל לתנועות הנוער, תקציב שמופיע כבר בבקשה שאושרה בוועדה?

מוטי מרוז: 5 מיליון השקלים האלה לא מופיעים בתקציב המדינה.

מוטי מרוז: כרגע אנחנו לא יכולים לעשות איתם כלום.

מוטי מרוז: משרד החינוך תקוע עם מאות תקנות, חלקן תקנות שכר ונעזוב אותן לרגע בצד, חלקן תקנות רשויות מקומיות, וחלקן תקנות רכישה ותקנות תמיכה.

מוטי מרוז: בין תקנות התמיכה נכלל גם העניין הזה.

מוטי מרוז: כרגע הכסף הזה לא נמצא בתקציב, אין לנו בכלל אפשרות חוקית לדון בו.

מוטי מרוז: הפניות התקציביות הללו עומדות על שולחן ועדת הכספים כ-3 שבועות וטרם אושרו.

חיים אורון: הבנתי מה אמרת.

חיים אורון: אם חבר הכנסת ליצמן ישחרר את 700 מיליון השקלים הללו, את עשרות התקנות שציינת, בתוכן ישנם ה-5 מיליון שקלים, שהם ההפרש בין 15 ל-20 מיליון?

מוטי מרוז: לדעתי כן.

ליאור כרמל: זה לא מספיק.

מוטי מרוז: אמרו לי לבוא לדיון על השי"ן-שי"נים.

מוטי מרוז: זה מה שידוע לי.

יעקב ליצמן: אני מאמין שכל מה שאמרת נכון, אבל זה עומד בסתירה גמורה למה שמר חיים הלפרין אמר לי הבוקר.

יעקב ליצמן: הוא אמר שיעביר את זה לשנה הבאה.

יעקב ליצמן: אני מבקש לבדוק את הפרוטוקול.

מוטי מרוז: אני רוצה להגיד דבר נוסף.

מוטי מרוז: מי שחושב שאם בעוד יום-יומיים, אפילו היום, אפילו מחר, אפילו מחרתיים הפנייה התקציבית הזאת תאושר ומשרד החינוך מסוגל בשבוע ימים לבצע את כל שהוא שצריך לבצע כדי לשחרר את הכסף, חי בעננים.

מוטי מרוז: מבחינת לוח הזמנים לביצוע תקציב 2005 אנחנו כבר מעבר לדקה התשעים.

יעקב ליצמן: האריכו את זה כבר, ויאריכו עוד.

מוטי מרוז: לא רק שלא האריכו, אלא קיצרו את זה.

יעקב ליצמן: לא קיצרו.

יעקב ליצמן: המועד האחרון הוא 29 בדצמבר.

יעקב ליצמן: אני יודע שמתכוונים להאריך את זה.

יעקב ליצמן: אתה אומר שאם אני מעכב את הפנייה לא יינתן שכר?

יעקב ליצמן: אני רוצה לשמוע את זה.

משולם נהרי: שכר הוא ייתן.

יעקב ליצמן: אז אפשר לשחרר.

יעקב ליצמן: אתה מנסה לפגוע בי.

יעקב ליצמן: אני לא תמים.

מוטי מרוז: לוח הזמנים לביצוע תקציב 2005 לא רק לא הוארך, אלא השנה יש לוח זמנים צפוף שבעתיים מכל השנים הקודמות.

מוטי מרוז: סוגרים את כל המערכת הכספית ב-28 בדצמבר, ביום רביעי אחר-הצהרים.

מוטי מרוז: אי אפשר בשבוע ימים לבצע את מה שהאחריות שלי מחייבת אותי לבצע.

מוטי מרוז: אני לא מכבסה של כסף, שיכול לשחרר כסף בלי שום בקרה ובדיקה במהלך 3-4 ימים.

יעקב ליצמן: אבל אתה מכיר את הפנייה.

יעקב ליצמן: זה נעשה ביחד אתך.

מוטי מרוז: אני בוודאי מכיר את הפנייה, אבל היחידות המקצועיות עוד לא עשו שום דבר, כי אין להן את התקציב הזה.

מוטי מרוז: אתם צריכים להבין, אנחנו כבר מעבר לדקה התשעים ואחת.

חיים אורון: מה אתה מציע לנו לעשות?

מוטי מרוז: אם אין פנייה תקציבית, הדרך הטובה ביותר שתישאר לי היא להבטיח שריונים תקציביים בעודפים מחויבים שלא אוכל לבצעם ב-2005, כדי שישתחררו לפחות אל תוך תקציב 2006.

סמדר אלחנני: אבל אין תקציב 2006.

מוטי מרוז: עודפים מחויבים למיטב ידיעתי עוברים.

סמדר אלחנני: לא.

סמדר אלחנני: מה פתאום?

מוטי מרוז: אם הם לא עוברים אז זה יהיה במאי 2006.

יעקב ליצמן: זה עובר ליוני 2006.

יעקב ליצמן: אתה אומר למעשה שבמשך 6 חודשים לא יהיה כסף.

חיים אורון: לפי דעתי צריך להזמין לכאן את מר קובי הבר.

חיים אורון: הם צריכים לבוא לכאן ולהסביר לנו מה הם הולכים לעשות.

מוטי מרוז: צריך להתמודד עם התופעה הזאת, כי על רקע אישור התקציב ביוני התופעה רק תוחרף.

חיים אורון: כמה כסף חילקתם עד היום לשי"ן-שי"נים?

מוטי מרוז: עד היום חילקנו כ-10 מיליון שקל מתוך 15 מיליון שקל.

חיים אורון: יש לכם 15 מיליון שקל לחלק?

חיים אורון: אפשר לחלק אותם השבוע?

מוטי מרוז: אני אומר שוב, גם חלוקה של 15 מיליון שקל אין משמעותה מזומן 15 מיליון שקל.

מוטי מרוז: לפי מיטב ידיעתי, אי אפשר יהיה לשלם מזומן 15 מיליון שקל.

מוטי מרוז: אפשר יהיה לשלם 10 מיליון שקל פלוס מה שנוכל להכשיר בוועדת התמיכות, שתתכנס מחר, כאשר על יתרת התקציב שלא ניתן לשלמה במזומן תהיה התחייבות במסגרת עודפי התקציבים המועברים מ-2005 ל-2006 לשי"ן-שי"נים.

חיים אורון: 10 מיליון שקלים כבר שולמו?

מוטי מרוז: שולם כבר כ-7 מיליון שקל והיתרה בדרך.

מוטי מרוז: במהלך 2-3 הימים הקרובים ישלימו ל-10 מיליון שקלים.

יעקב ליצמן: היות ויש כל מיני רמזים שאני לא מבין, תעזרו לנו ללמוד נושא אחד.

יעקב ליצמן: מה זה "תקציב המשכי"?

אמנון קראוס: כשהכנסת לא מאשרת את תקציב המדינה קובע החשב הכללי תקציב המשכי.

אמנון קראוס: על-פי החוק זה אחד חלקי שתים-עשרה מתקציב השנה הקודמת.

סמדר אלחנני: הביטוי "תקציב המשכי" לא קיים.

סמדר אלחנני: בחוק אין דבר כזה.

יעקב ליצמן: היות וזה רגיש, אני מבקש ללמוד את זה אחת ולתמיד, כי זה קריטי לדיוני הוועדה היום ומחר.

מוטי מרוז: התקציב לפיו הממשלה עובדת כאשר לא מאושר תקציב הוא 1/12 מסך כל התקציב המקורי ב-2005 והצעת תקציב 2006, הנמוך ביניהם.

משולם נהרי: אז הוא פחות מתקציב 2005.

יעקב ליצמן: זה נושא רגיש מאוד.

יעקב ליצמן: ניקח את תקציב תנועות הנוער, למשל, שבו הופיע בספר התקציב 34 מיליון שקל וקיבלתם תוספת.

יעקב ליצמן: כמה מופיע בתקציב השנה הבאה באותו סעיף?

קריאה: 34 מיליון שקל.

יעקב ליצמן: בהנחה שבתקציב הבא יופיע רק 30 מיליון.

חיים אורון: יחלקו 30 חלקי 12.

סמדר אלחנני: זה לא נכון.

סמדר אלחנני: זה לא נעשה ברמת סעיפים.

יעקב ליצמן: הממשלה אומרת שתקציב תנועות הנוער 34 מיליון שקל השנה ו-30 מיליון שקל בשנה הבאה.

יעקב ליצמן: היא מחלקת אחד חלקי שתים-עשרה מ-30 מיליון שקל?

אמנון קראוס: לא.

אמנון קראוס: קודם כול הממשלה מכסה התחייבויות קודמות – חובות או הסכמים חתומים, מתוך כלל התקציב, ואחר-כך שירותים חיוניים.

אמנון קראוס: את השארית שנותרת מכל תקציב המדינה מחלקים אחד חלקי שתים-עשרה.

מוטי מרוז: בקיצור, זה גיהנום.

מוטי מרוז: אנחנו צפויים לגיהנום בחודשים ינואר-יוני.

יעקב ליצמן: בהנחה שקיבלתי השנה בתקציב עבור בית הדפוס, לא במסגרת בסיס התקציב, אלא חברי הכנסת השיגו בהסכם קואליציוני 5 מיליון שקל לשנת 2005.

אמנון קראוס: אם ב-2006 זה לא מופיע בבסיס התקציב – התקציב הזה לא יינתן עד שיאושר התקציב.

יעקב ליצמן: ואם ב-2005 היה מיליון שקל בלבד ואני מבקש 25 מיליון שקל, ובהצעת התקציב ל-2006 יש 25 מיליון שקל?

אמנון קראוס: עושים את הנמוך ביניהם חלקי 12.

סמדר אלחנני: מה שאמרו כאן לא נכון.

מוטי מרוז: גברת סמדר אלחנני צודקת, כי יש חלוקה ב-12 מהתקציב הכולל של מדינת ישראל.

מוטי מרוז: אם תקציב משרד החינוך למשל 24 מיליון שקל, לא בהכרח אקבל בחודש ינואר 1/12 מ-24 מיליון שקל.

מוטי מרוז: אני יכול בתקנה מסוימת בחודש ינואר לשלם גם 40%, כי הביצוע לא ליניארי, אבל בתקנה אחרת לשלם אפס.

יעקב ליצמן: אתמול אישרנו את תקציב הבחירות – 193 מיליון שקלים.

יעקב ליצמן: מאיפה התקציב הזה מגיע?

אמנון קראוס: זה מופיע תחת הכותרת "שירותים חיוניים".

יעקב ליצמן: כלומר, משירותים חיוניים אפשר להוציא מה שרוצים.

אמנון קראוס: אחד חלקי שתים-עשרה זה מתוך סך כל התקציב.

יעקב ליצמן: זה לא אחד חלקי שתים-עשרה.

יעקב ליצמן: אם אדוני יודע שהבחירות יתקיימו בחודש מרס, אז צריך עד מרס להוציא את כל הכסף.

אמנון קראוס: תקציב המדינה 100% וזה יבוא על חשבון משהו אחר.

אמנון קראוס: זה אחד חלקי שתים-עשרה מתוך כל התקציב.

יעקב ליצמן: אבל בספר התקציב לא מופיע הסכום הזה ב-2005.

יעקב ליצמן: ב-2006 אולי כן, אבל אני לא בטוח.

אמנון קראוס: היועצים המשפטיים יצטרכו לענות על השאלה הזאת.

יעקב ליצמן: רבותי, מה עושים על השי"ן-שי"נים?

מוטי מרוז: אמרתי מה עשינו.

חיים אורון: מר מוטי מרוז, אני רוצה להבין.

חיים אורון: אתם מחלקים מחר את כל 15 מיליון השקלים?

אמנון קראוס: בכפוף למגבלות.

אמנון קראוס: מה שניתן לחלק על-פי הקריטריונים.

מוטי מרוז: אם לא נחלק את כל 15 מיליון השקלים נצטרך לעשות פנייה מיוחדת בנוהל כזה או אחר, לבקש שהעודפים האלה יהיו מחויבים לשי"ן-שי"נים.

אמנון קראוס: תמיכות זה על בסיס תקציב שנתי.

אמנון קראוס: אי אפשר לשמור כסף מ-2005, שמיועד לפעילות בשנת 2005, ולהעבירו לפעילות בשנת 2006.

יעקב ליצמן: יש לכם תקציב לשנה הבאה?

אדי הרשקוביץ: אין תקציב לשנה הבאה.

יעקב ליצמן: כלומר, גם אם אתה רוצה, לא תוכל להעביר.

אמנון קראוס: אתה רוצה שאני אעקוף את הכנסת ואתן כסף?

אמנון קראוס: הכנסת החליטה שלא יהיה תקציב מדינה.

יעקב ליצמן: אל"ף, לא שמעת ממני אומר שאני רוצה שתעקוף את הכנסת.

יעקב ליצמן: בי"ת, אתם עוקפים בין כה וכה ...

אמנון קראוס: החשב הכללי לא עוקף.

יעקב ליצמן: יירשם בפרוטוקול שהוא אומר שלא עוקפים וליצמן אומר שכן.

יעקב ליצמן: זה לא הנושא.

חיים אורון: אני רוצה להתקדם.

חיים אורון: בואו נפתור מחר את העברת 15 מיליון השקלים.

אמנון קראוס: את המקסימום שאפשר לבצע מתוך 15 מיליון שקל.

חיים אורון: תהיה התחייבות שלהם, שאם יתברר שהם טעו ושי"ן-שי"ן בירוחם כבר הלך הביתה בחודש נובמבר ולא מגיע לו עבור דצמבר זה יירד לתנועת הצופים בשנה הבאה, אבל תנו להם את 15 מיליון השקלים, שכבר ישנם.

מוטי מרוז: אני לא יכול להבטיח 15 מיליון שקל.

משולם נהרי: אתה יכול לאשר מסגרת תקציבית של 15 מיליון שקל ולשחרר עבור הפעילות שכן בוצעה, ואז יהיה עודף מחויב מול הגוף.

משולם נהרי: עודף מחויב מצריך תהליך מיוחד.

חיים אורון: עכשיו נלך שלב נוסף.

חיים אורון: מתוך 5 מיליון השקלים שנשארו כמה אפשר לחלק עכשיו, בהנחה שהפנייה תשוחרר כאן מחר?

קריאה: למיטב ידיעתי, ואני לא מתחייב, סדר הגודל של התמיכה יכול להגיע ל-20%, כ-2 מיליון שקל נוספים לכל היותר.

חיים הלפרין: יש טיעון אחד שמשליך על כל העניין, סוגייה משפטית שנוגעת לשווי ערך.

מוטי מרוז: על כך נדון מחר.

מוטי מרוז: זה 20%.

חיים הלפרין: אני מעריך שאפשר להגיע ל-2-2.5 מיליון שקל.

חיים אורון: אם במקום 15 מיליון שקל יהיו 13 מיליון שקל, כי לא נותנים את כל ה-15, ובמקום 5 מיליון שקל יהיו 2.5-3 מיליון שקל, בכל זאת יהיה צורך לחלק 17 מיליון שקל.

חיים אורון: האם כך תוכלו איכשהו לשרוד?

מוטי מרוז: אין 17 מיליון שקל בתקציב.

חיים אורון: האמן לי, חבר הכנסת ליצמן לא יעצור את ההעברה הזאת.

חיים אורון: זה יעבור.

מוטי מרוז: אמרתי שאנחנו כבר אחרי הדקה התשעים, גם אם הפניות התקציביות יאושרו.

חיים אורון: אתה בזמן פציעות עכשיו.

חיים אורון: תנסה בזמן פציעות לשחרר את הכסף.

מוטי מרוז: אני עוזב את המשרד יום-ביום ב-11-12 בלילה והעובדים שלי יושבים עד 2 בלילה.

יעקב ליצמן: אמרה לי גברת סמדר אלחנני, והיא צודקת לחלוטין – 2006 לא קיים בכלל.

יעקב ליצמן: תתאר לעצמך שמר קובי הבר ידפיס מחר ספר, ואני אדפיס מחר במאה שערים ספר אחר.

יעקב ליצמן: מה הספר הזה?

יעקב ליצמן: הוא לא אושר כאן.

מוטי מרוז: מה אתה רוצה שאעשה?

חיים אורון: אמרת שמחר מר קובי הבר יבוא לוועדה.

חיים אורון: לדעתי יש כאן מאה בעיות, פרט ל-5 מיליון שקל של תנועות הנוער.

יעקב ליצמן: אתה שומע, זה לא בעיה של כסף.

חיים אורון: שיבוא לכאן מר קובי הבר ויגיד מה קורה.

חיים אורון: הם לוחשים שיש להם פתרונות.

חיים אורון: שישימו אותם על שולחן הוועדה.

חיים אורון: השאלה אם אפשר להגיע לכך ש-17-18 מיליון שקל מתוך שני הסכומים האלה אכן יועברו לשי"ן-שי"נים, בהנחה שחבר הכנסת ליצמן ישחרר את ה-700 מיליון שקל של משרד החינוך.

מוטי מרוז: מתי?

חיים אורון: הלילה.

מוטי מרוז: אני כבר לא לוחץ, גמרנו.

מוטי מרוז: נהייתי אדיש.

מוטי מרוז: האמן לי, אני אדיש.

חיים אורון: אבל אני לא אדיש.

חיים אורון: בהנחה שזה ישתחרר עד סוף השבוע, השאלה אם אפשר לחלק לתנועות הנוער 17-18 מיליון שקל מתוך 20 מיליון שקל, כולל האפשרות שאולי ועדת התמיכות תבקש חתימה של כל אחד מראשי התנועות, שאם בגלל ההליך הזה היה שי"ן-שי"ן שהפסיק עבודתו עוד טרם סוף השנה הכסף יוחזר מההקצבה של התנועה בשנה הבאה.

ליאור כרמל: עד 31 בדצמבר 2006.

חיים אורון: השאלה אם אפשר ללכת במסלול הזה, לשבת הערב ולגמור את העניין.

חיים אורון: נעזוב כעת את כל הדברים האחרים.

חיים אורון: כולם באו מכל המקומות לפתור את הבעיה הזאת, כי הם "חנוקים".

חיים אורון: אני מכיר את זה מקרוב מתנועת נוער אחת, ואני בטוח שמצב כל יתר תנועות הנוער לא טוב יותר, אולי גרוע יותר.

חיים אורון: אז בואו נקדם את הפתרון.

חיים אורון: על מה מדובר כאן?

חיים אורון: מדובר על הפעולה של בני נוער מתנדבים.

יעקב ליצמן: מתי תתקיים הישיבה שלכם מחר?

מוטי מרוז: בשעה 12:00.

יעקב ליצמן: כמה זמן נמשכת ישיבה כזאת בדרך כלל?

מוטי מרוז: שעתיים, 3 שעות, 4 שעות.

יעקב ליצמן: אני מבקש שמחר תודיעו לנו אחרי הישיבה מה הוחלט, כמה כסף שחררתם.

חיים הלפרין: בשמחה.

מוטי מרוז: קודם שיגיד לנו חבר הכנסת ליצמן מה עשה עם הפנייה התקציבית שלנו.

חיים אורון: זה לא מצב סימטרי כאן.

חיים אורון: הוא יכול להגיד לך מה לעשות, אתה עוד לא יכול להגיד לו מה לעשות.

חיים אורון: זה נאמר ברוח טובה.

יעקב ליצמן: תודה רבה.

יעקב ליצמן: הישיבה נעולה.